Brandstofpryse sal skerp styg in AprilGrafika: Paul Joubert Motoriste kan hulself staal vir ŉ groot styging in brandstofpryse vanaf 6 April. Paul Joubert, senior navorser by die Solidariteit Navorsingsinstituut (SNI), het Woensdag aan Maroela Media gesê indien die huidige onderverhaling op petrol tot 31 Maart voortduur, sal die prys van ŉ liter 95-oktaan petrol in Gauteng op 6 April met sowat 90c styg. Die prys van 93-oktaan petrol in Gauteng sal onder dieselfde omstandighede met sowat 87c styg. Die Gauteng-groothandelprys van diesel met ŉ 0,05% swawelinhoud sal met ongeveer 95c per liter styg en diesel met 0,005% swawel sowat 97c. In die kusgebiede sal die prysstygings op alle soorte brandstof sowat 5,4c minder wees, aangesien die pas-aangekondigde styging in Transnet se pypleidingskoste nie in die kusgebiede toegepas word nie. “Die rand was tot dusver in Maart gemiddeld ietwat sterker (R15,51) teen die dollar as gedurende Februarie (R15,79) maar die internasionale pryse van grootmaat-petrol en -diesel was heelwat hoër. Hierdie hoër internasionale pryse, gekoppel met die jaarlikse styging in die belasting op brandstof – vanjaar is dit 30c – is wat tot die verwagte hoër brandstofpryse aanleiding gee,” het Joubert gesê. Volgens Joubert word die kleinhandelprys van petrol en die groothandelprys van diesel in Suid-Afrika maandeliks aangepas na gelang van die vorige maand se internasionale pryse van petrol en diesel in dollar, wat dan na rand omgeskakel word. “Die prys van olie speel nie direk ŉ rol in die berekening van hierdie pryse nie, aangesien die dollarpryse van klaarvervaardigde petrol en diesel by internasionale raffinaderye gebruik word. Die prys van olie is slegs een van die insetkostes vir hierdie raffinaderye – dit beïnvloed nie die totale produksiekoste van die raffinaderye nie.” In sy begrotingstoespraak in Februarie het die minister van finansies aankondig dat die belasting op brandstof met 30c per liter sal styg op 6 April. Hierdie veranderinge aan die bedrag belasting per liter word altyd eenmalig in April van elke jaar gemaak en die bedrag bly dan konstant vir die res van die jaar. Op die oomblik is die totale belasting op ŉ liter 93-oktaan petrol R4,13 en op ŉ liter diesel is dit R3,98. “Indien die prys soos verwag met 87c styg, sal 93-oktaan petrol in Gauteng in April R12,33 kos, 2,2% laer as in April 2015. Indien dit met 95c styg, sal die groothandelprys van diesel met 0,05% swawelinhoud R10,53 wees, 6,2% laer as in April 2015.” Hierdie verwagte veranderinge in die pryse is slegs aan ŉ geringe mate van onsekerheid onderhewig, aangesien die betrokke berekeningstydperk byna verstreke is.